Iechyd Y Cyhoedd, Cymru RHAN 1 Cyffredinol Enwi a dod i rym 1 1 Enw’r Rheoliadau hyn yw Rheoliadau Trwyddedau Triniaeth Arbennig (Cymru) 2024. 2 Daw’r Rheoliadau hyn i rym ar 29 Tachwedd 2024. Dehongli 2 1 Yn y Rheoliadau hyn— mae i “ aciwbigo ” (“ acupuncture ”) yr ystyr a roddir yn adran 94(1) o’r Ddeddf; ystyr “ amodau trwyddedu mandadol ” (“ mandatory licensing conditions ”) yw’r amodau a nodir yn Atodlenni 3 i 7; mae i “ amodau trwyddedu mandadol cymwys ” (“ applicable mandatory licensing conditions ”), mewn perthynas â thrwydded triniaeth arbennig, yr ystyr a roddir yn adran 63(7) o’r Ddeddf; ystyr “ awdurdod lleol ” (“ local authority ”) yw’r awdurdod lleol, fel y’i diffinnir gan adran 124(1) o’r Ddeddf; mae i “ cerbyd ” (“ vehicle ”) yr ystyr a roddir yn adran 94(1) o’r Ddeddf; mae i “ cyfweliad ymgeisio ” (“ application inverview ”) yr ystyr a roddir yn rheoliad 4(3); mae i “ deiliad trwydded ” (“ licence holder ”) yr ystyr a roddir yn adran 59(8)(b) o’r Ddeddf; ystyr “ y Ddeddf ” (“ the Act ”) yw Deddf Iechyd y Cyhoedd (Cymru) 2017; mae i “ electrolysis ” (“ electrolysis ”) yr ystyr a roddir yn adran 94(1) o’r Ddeddf; ystyr “ ffi am gais ” (“ application fee ”) yw’r ffi a osodir o dan baragraff 3(2)(b) o Atodlen 3 i’r Ddeddf gan yr awdurdod lleol i fynd gyda chais am drwydded triniaeth arbennig; mae i “ mangre ” (“ premises ”) yr ystyr a roddir yn adran 94(1) o’r Ddeddf; ystyr “ Rheoliadau Cymeradwyaeth o ran Triniaethau Arbennig ” (“ the Special Procedures Approval Regulations ”) yw Rheoliadau Mangreoedd a Cherbydau a Gymeradwywyd o ran Triniaethau Arbennig (Cymru) 2024 ; mae i “ tatŵio ” (“ tattooing ”) yr ystyr a roddir yn adran 94(1) o’r Ddeddf; mae i “ triniaeth arbennig ” (“ special procedure ”) yr ystyr a roddir yn adran 57 o’r Ddeddf; mae i “ trwydded dros dro ” (“ temporary licence ”) yr ystyr a roddir yn adran 59(8)(c) o’r Ddeddf; ystyr “ trwydded triniaeth arbennig ” (“ special procedure licence ”) yw trwydded a ddyroddir gan awdurdod lleol o dan Ran 4 o’r Ddeddf; mae i “ tyllu’r corff ” (“ body piercing ”) yr ystyr a roddir yn adran 94(1) o’r Ddeddf. 2 Ac eithrio fel y darperir fel arall, mae gofyniad o dan y Rheoliadau hyn i roi hysbysiad (neu i hysbysu) yn ofyniad i roi hysbysiad ysgrifenedig. 3 Mae dogfen y mae’n ofynnol iddi fod yn “ysgrifenedig”, neu hysbysiad y mae’n ofynnol iddo fod yn “ysgrifenedig”, yn rhinwedd y Rheoliadau hyn yn cynnwys cyfathrebiad electronig, fel y diffinnir “electronic communication” yn adran 15(1) o Ddeddf Cyfathrebiadau Electronig 2000 . RHAN 2 Cais am drwydded triniaeth arbennig Cais am drwydded triniaeth arbennig 3 1 Rhaid i gais am drwydded triniaeth arbennig fod ar y ffurf a bennir yn Atodlen 1. 2 Caniateir gwneud cais naill ai ar ffurf papur neu drwy ei gyflwyno yn electronig. 3 Yn achos trwydded dros dro, rhaid gwneud cais o leiaf 28 o ddiwrnodau gwaith cyn y dyddiad dechrau arfaethedig ar gyfer y drwydded dros dro. 4 Nid yw cais i’w drin fel pe bai wedi ei wneud hyd nes bod yr awdurdod lleol wedi cael y ffi am gais mewn arian cliriedig. Y meini prawf trwyddedu er mwyn i drwydded triniaeth arbennig gael ei rhoi 4 1 Mae’r meini prawf trwyddedu y mae rhaid i unigolyn (“ ceisydd ”) eu bodloni ar gyfer trwydded triniaeth arbennig er mwyn i’r cais gael ei ganiatáu wedi eu nodi ym mharagraffau (2) i (4). 2 Rhaid i’r ceisydd— a bod yn 18 oed neu’n hŷn, b darparu tystiolaeth o wiriad cofnod troseddol (heb fod yn hŷn na 3 mis o’r dyddiad dyroddi), ac c darparu tystiolaeth bod y ceisydd yn meddu ar Ddyfarniad Lefel 2 a reoleiddir. 3 Rhaid i’r ceisydd ymgymryd â chyfweliad ymgeisio â’r awdurdod lleol, a’i basio, sy’n cynnwys cwestiynau a ofynnir gan yr awdurdod lleol ac a atebir gan y ceisydd, er mwyn dangos gwybodaeth y ceisydd am y materion a ganlyn— a rheoli heintiau a chymorth cyntaf, yng nghyd-destun y driniaeth arbennig y mae’r cais yn ymwneud â hi, b y dyletswyddau a osodir, o dan Ran 4 o’r Ddeddf neu yn rhinwedd y Rhan honno, ar ddeiliad trwydded, c yr amodau trwyddedu mandadol, a d goblygiadau peidio â chydymffurfio â’r amodau trwyddedu mandadol. 4 Rhaid bod y fangre neu’r cerbyd a nodwyd yn y cais wedi cael ei harolygu neu ei arolygu yn unol â’r Rheoliadau Cymeradwyaeth o ran Triniaethau Arbennig. 5 Yn y rheoliad hwn— ystyr “ Dyfarniad Lefel 2 a reoleiddir ” (“ regulated Level 2 Award ”) yw Dyfarniad Lefel 2, a reoleiddir gan Gymwysterau Cymru , mewn Atal a Rheoli Heintiau ar gyfer Ymarferwyr Triniaethau Arbennig; ystyr “ gwiriad cofnod troseddol ” (“ criminal record check ”) yw— tystysgrif cofnod troseddol a ddyroddwyd gan y Gwasanaeth Datgelu a Gwahardd o dan adran 113A o Ddeddf yr Heddlu 1997 ; pan fo’n briodol, tystysgrif cofnod troseddol dramor sy’n gyfwerth â thystysgrif cofnod troseddol . Adnewyddu trwydded triniaeth arbennig 5 Ni chaiff awdurdod lleol adnewyddu trwydded triniaeth arbennig oni bai bod y fangre neu’r cerbyd a nodwyd yn y cais wedi cael ei harolygu neu ei arolygu yn unol â’r Rheoliadau Cymeradwyaeth o ran Triniaethau Arbennig. RHAN 3 Ffurf a chynnwys trwydded triniaeth arbennig Ffurf a chynnwys trwydded triniaeth arbennig 6 1 Rhaid i drwydded triniaeth arbennig fod mewn dwy Ran, fel y nodir yn Atodlen 2— a cerdyn llun (“Rhan 1 o’r Drwydded Triniaeth Arbennig”), a b papur A4 (“Rhan 2 o’r Drwydded Triniaeth Arbennig”). 2 Rhaid i Ran 1 o’r Drwydded Triniaeth Arbennig gael ei hargraffu mewn lliw. 3 Rhaid i Ran 2 o’r Drwydded Triniaeth Arbennig gael ei hargraffu— a mewn lliw, b ar un ddalen o bapur A4, ac c â gogwydd ar i fyny. 4 Bwriedir i’r testun sydd wedi ei gynnwys mewn bachau petryal yn Rhan 1 a Rhan 2 o’r Drwydded Triniaeth Arbennig fod yn ganllawiau. 5 Rhaid atodi copi o’r amodau trwyddedu mandadol cymwys i Ran 2 o’r Drwydded Triniaeth Arbennig. 6 Yn Atodlen 2— ystyr “ mangreoedd a cherbydau a gymeradwywyd ” (“ approved premises and vehicles ”) yw mangreoedd neu gerbydau a gymeradwyir o dan adran 70(1) o’r Ddeddf, mewn cysylltiad â thriniaeth arbennig, gan yr awdurdod lleol; ystyr “ rhif y drwydded ” (“ licence number ”) yw’r rhif a roddir gan yr awdurdod lleol i’r drwydded triniaeth arbennig sy’n unigryw i’r drwydded honno ac a bennir ynddi. RHAN 4 Amodau trwyddedu mandadol Amodau trwyddedu mandadol 7 1 Mae’r rheoliad hwn yn gwneud darpariaeth ynghylch yr amodau trwyddedu mandadol sydd i fod yn gymwys i drwyddedau triniaeth arbennig, at ddibenion adran 63 o’r Ddeddf. 2 Mae trwydded triniaeth arbennig yn ddarostyngedig i’r canlynol— a yr amodau cyffredinol, a b yr amodau triniaeth arbennig cymwys. 3 Ym mharagraff (2)— ystyr “ yr amodau cyffredinol ” (“ the general conditions ”) yw’r amodau a nodir yn Atodlen 3 i’r Rheoliadau hyn; ystyr “ yr amodau triniaeth arbennig cymwys ” (“ the applicable special procedure conditions ”) yw, mewn perthynas â thrwydded sy’n awdurdodi rhoi triniaeth arbennig a restrir yng ngholofn gyntaf y tabl ym mharagraff (4), yr amodau a nodir yn yr Atodlen i’r Rheoliadau hyn a bennir yn y golofn gyfatebol. Y Tabl Y driniaeth arbennig Rhif yr Atodlen i’r Rheoliadau hyn Aciwbigo 4 Tyllu’r corff 5 Electrolysis 6 Tatŵio 7 RHAN 5 Ffioedd Ffi am gais 8 1 Mae’r rheoliad hwn yn gwneud darpariaeth ynghylch y ffordd y mae awdurdod lleol yn pennu swm y ffi am gais at ddibenion paragraff 3(2)(b) o Atodlen 3 i’r Ddeddf. 2 Mae’r costau y mae rhaid i awdurdod lleol roi sylw iddynt (yn unol â pharagraff 3(3) o Atodlen 3 i’r Ddeddf) wrth bennu swm y ffi am gais yn cynnwys, yn arbennig, gostau y mae’r awdurdod lleol yn mynd iddynt, neu y disgwylir i’r awdurdod lleol fynd iddynt, mewn cysylltiad â cheisiadau a’r gweithgareddau a ganlyn (ond heb fod yn gyfyngedig iddynt)— a cael a chofnodi’r cais a chraffu arno, b cynnal cyfweliad ymgeisio, c camau gweithredu dilynol sy’n gysylltiedig â’r cyfweliad ymgeisio, d cymeradwyo neu wrthod y cais, ac e pennu gradd y swyddog a’r amser sy’n gysylltiedig â phob un o’r swyddogaethau hyn. 3 Rhaid i awdurdod lleol adolygu lefel y ffi— a ar ddiwedd y cyfnod o 1 flwyddyn sy’n dechrau â’r diwrnod y daw’r Rheoliadau hyn i rym, a b fesul ysbaid o ddim mwy nag 1 flwyddyn wedi hynny. 4 Ni chaniateir talu’r ffi am gais mewn rhandaliadau. 5 Os daw’n amlwg, ar ôl talu’r ffi am gais, y dylid bod wedi talu ffi lai, rhaid ad-dalu’r swm dros ben. Ffi gydymffurfio 9 1 Mae’r rheoliad hwn yn gwneud darpariaeth ynghylch y ffordd y mae awdurdod lleol yn pennu swm y ffi gydymffurfio (os oes un) at ddibenion adran 76(1) o’r Ddeddf. 2 Mae’r costau y mae rhaid i awdurdod lleol roi sylw iddynt (yn unol ag adran 76(4) o’r Ddeddf) wrth bennu swm y ffi gydymffurfio yn cynnwys, yn arbennig, gostau y mae’r awdurdod lleol yn mynd iddynt, neu y disgwylir i’r awdurdod lleol fynd iddynt, mewn cysylltiad â’r gweithgareddau a ganlyn (ond heb fod yn gyfyngedig iddynt)— a cynnal cofnodion ar gronfa ddata yr awdurdod lleol, b cynnal y gofrestr a sefydlwyd o dan adran 75 o’r Ddeddf, c swyddog awdurdodedig yn arfer y pwerau mynediad etc. o dan adran 84 o’r Ddeddf ac yn cynnal ymweliadau dirybudd, a all, mewn rhai achosion, arwain at arfer y pwerau arolygu etc. o dan adran 88 o’r Ddeddf, d cymryd camau gweithredu yn erbyn deiliad y drwydded ac arfer y pŵer i ddirymu trwydded triniaeth arbennig o dan adran 68 o’r Ddeddf, ac e pennu gradd y swyddog a’r amser sy’n gysylltiedig â phob un o’r swyddogaethau hyn. 3 Rhaid i awdurdod lleol adolygu lefel y ffi— a ar ddiwedd y cyfnod o 1 flwyddyn sy’n dechrau â’r diwrnod y daw’r Rheoliadau hyn i rym, a b fesul ysbaid o ddim mwy nag 1 flwyddyn wedi hynny. 4 Ni chaniateir talu’r ffi gydymffurfio mewn rhandaliadau. 5 Os daw’n amlwg, ar ôl talu’r ffi gydymffurfio, y dylid bod wedi talu ffi lai, rhaid ad-dalu’r swm dros ben. 6 Caniateir i unrhyw ffi gydymffurfio sy’n ddyledus i awdurdod lleol ac sy’n parhau i fod heb ei thalu fod yn adenilladwy gan yr awdurdod lleol hwnnw drwy ddyled sifil. 7 Yn y rheoliad hwn— ystyr “ ffi gydymffurfio ” (“ compliance fee ”) yw ffi y caniateir ei chodi gan yr awdurdod lleol o dan adran 76(1) o’r Ddeddf; mae i “ swyddog awdurdodedig ” (“ authorised officer ”) yr ystyr a roddir yn adran 83 o’r Ddeddf. Jeremy Miles Ysgrifennydd y Cabinet dros Iechyd a Gofal Cymdeithasol, un o Weinidogion Cymru 27 Tachwedd 2024